1Xui-ri, yet cha 'ana cwent awib we ca coj u mac jun chic. N-ta cawesaj wi awib 'uri chuwach we ca coj u mac i jun, y xak ca 'an yet pacha co'on ire. Xa tojbal mac 'uri ca tzucuj pawi yet atuquel, n-ta co'ono xa at pachinok. 2Keta'am chi Dios lic suc'ul i cu 'ano are cu ya i tojbal mac piquiwi i je aj 'anol tak i n-'us taj-le. 3Yet we ca 'at tzij puwi i jun, y xa ca 'an yet pacha cu 'an ire, ¿xataba i Dios n-cu ya ti tojbal mac 'uri chawe? Cu ya'o pues. 4Maja na cu ya pawi man ca tijin chu ya'ic u nimal u c'ux chawe. ¿N-aweta'am ta bawa chi lic nim i rutzil u c'ux i Dios? ¿N-aweta'am taj chi ire, lic 'utz u c'ux, at roy'em na chi ca jalwachij a nojbal? ¿N-ta bawa awe che ile? 5Péro yet, lic at co, n-cawaj ta ca jalwachij a c'ux; rumal-i, xa cat tijin chu nimarsaxic i tojbal a mac chi ca pe na pawi. Ca pe na chupam i 'ij re i juício, are co'on i Dios i suc'ul laj 'atbal tzij. 6Man i Dios cu ya i tojbal-re chake chaka jujunal, rumal wach i ka 'anom. 7Cu ya i c'aslemal chi n-ca q'uis ta chic chique ni'pa i n-quiqui mayij tu 'onquil i 'utz, rikbal re qui 'ij chuwach i Dios, xak i qui quicotemal chila chicaj, tak i 'utz chi n-ca q'uis ta chic. 8Xui-ri, i Dios lic cu tak na li tojpen piquiwi ni'pa i quiqui tzucuj i to' que ique, chi n-que cojon ta che i sak laj tzij re i Dios, chi to' cacaj i n-'us taj. Ca tzak ni roywal i Dios piquiwi ique. 9Ca pe ni uyej, ca pe ni c'ax piquiwi conojel i winak chi quiqui 'an i n-'us taj; ca pe na piquiwi i ne te aj Israel, xui-ri, mas nim i c'ax ca pe na piquiwi i aj Israel chi quiqui 'an i n-'us taj. 10Péro je ni'pa i quiqui 'an i 'utz, i Dios cu ya chique cocsax ni qui 'ij; cu ya i qui chomal, cu ya i uxlambal qui c'ux. Lic queje ile cu ya chique i aj Israel winak, xak chique i ne te aj Israel. 11I Dios, xak jun i quilic co'on chique conojel i winak. 12I ne te aj Israel winak n-chiquikul ti ique u cojic i 'atbal tzij tz'ibtal can rumal i mam Moises. Ique, we qui 'anom qui mac, quiqui toj na, xui-ri n-are ti u 'atbal tzij i mam Moises que u ya pa tojbal mac. I aj Israel winak 'o chiquikul quiqui coj i 'atbal tzij-le. Ique, we qui 'anom qui mac, are i 'atbal tzij-le cu bij chique chi ca pe ni tojbal mac piquiwi. 13I winak chi je 'utz chuwach i Dios je are ique chi quiqui coj ni'pa u tzij ire. I winak chi to' quiqui ta i ujer 'atbal tzij, y n-quiqui 'an taj, ique n-que 'el ta 'utz chuwach i Dios. 14I winak chi n-ti ujer 'atbal tzij cu', we xa quituquel quiqui 'an pacha cu bij i 'atbal tzij-le, 'alaj 'uri chi que-wi queta'am piqui c'ux wach craj i Dios chique. 15Are quiqui 'an queje ile, quiqui 'alijinsaj 'uri chi ni'pa i cu bij i 'atbal tzij re i mam Moises, pacha tak tz'ibtal piqui c'ux. Quiqui na piqui c'ux we 'utz i qui 'anom, xak we n-'us taj. Are cu rik i 'ij chi Dios cu 'an u 'atbal tzij piquiwi i winak, i qui nojbal co'on chique chi quiqui na'o we 'utz i qui 'anom, o we n-'us taj. I Dios cu ya pu'ab i Jesucrísto cu 'at na tzij piquiwi, wach tak qui ch'obom piqui c'ux. Queje ile cu bij i 'utz laj tzij chi quin tijin chu paxsaxic. 17Chitape'; yix qui 'an nim che iwib xa rumal ix aj Israel winak. Qui 'an nim che iwib man ix chatal rumal i Dios; cul i c'ux che i 'atbal tzij tz'ibtal can rumal i mam Moises. 18Katzij, iweta'am wach craj i Dios chiwe; iweta'am wach i 'utz ca majaw chiwe chi qui 'ano, man 'o i 'atbal tzij-le iwu'. 19Rumal i 'atbal tzij-le, qui bij yix lic ix sakil aj uc'anel-be chique i je mawach; qui bij yix ix pacha ix aj tzijol 'a' chique i je 'o pa 'ekum. 20Qui bij yix lic ix 'utz laj aj c'utunel chique i n-quiqui ta tu be u tzij i Dios; qui bij yix ix 'utz laj aj tijonel chique i c'a te ca tijin qui nawic. Queje ile qui ch'ob yix, man iweta'am i 'atbal tzij chi tz'ibtal can rumal i mam Moises. Rumal i 'atbal tzij-le, qui bij yix lic ronojel iweta'am, xak ix rajaw i sak laj tzij. (Queje ile qui bij yix.) 21Yix chi ix aj Israel winak, lic que i tijoj i juban, qui bij yix. ¿Wuchac 'ut n-quix naw ti yix chu 'onquil pacha i qui c'utu? Yix qui c'utu chi n-'us taj ca 'an ela'; quin tz'onoj 'uri chiwe ¿n-qui 'an ti ela' yix? 22Yix xak qui c'utu chi n-'us taj we jun cu min rib ru' jun ixok we n-rixokil taj. Bay, quin tz'onoj chiwe ¿n-queje ti qui 'an yix ile? Qui bij yix chi n-'us taj coc qui 'ij ni'pa i q'uexwach je 'antalic, ¿wuchac 'ut quix oc pa tak cachoch tiox y quiwel'aj ubitak-que chique? Ile xak n-'us taj. 23Yix to' nim i 'anom che iwib, man chiwe yix xya' wi i 'atbal tzij tz'ibtal can rumal i mam Moises. Xui-ri, yix i kajsam u 'ij i Dios man n-quix cojon ta che i u 'atbal tzij-le. 24Xe'elok pacha i tzij tz'ibtal chupam u wuj i Dios chi queje iri cu bij: "I ne te aj Israel winak, c'ax que ch'aw che i Dios iwumal yix." (Queje ile tz'ibtalic.) 25Yix chi ix aj Israel achiab, 'o i retal circuncision 'antal che i ch'acul chuwach i Dios chi yix 'o i trat ru' ire. 'Utz iwe yix rumal i retal-le, xui-ri, we lic quix cojon che i 'atbal tzij tz'ibtal can rumal i mam Moises. We n-quix cojon ta che, que'elok ix xak jun cu' ique chi n-'antal ti retal-le che qui ch'acul. 26Jun winak, we n-aj Israel taj, n-ti retal che u ch'acul, xui-ri we cu 'an wach cu bij i ujer 'atbal tzij que i aj Israel, i Dios cril na 'uri xak jun cu' i aj Israel, chi 'o i retal che i qui ch'acul. 27Jun winak, we n-ti retal-le che u ch'acul, xui-ri we ca cojon che i 'atbal tzij, chom que'el 'uri chuwach i Dios, chom na ire chiwach yix. Ca 'alijin na 'uri chi yix 'o i mac chiwij, man yix n-quix cojon ta che i 'atbal tzij tz'ibtal can rumal i mam Moises. N-quix cojon ta che, tupu 'o i wuj iwu' chi tz'ibtal chuwach, tupu xak 'o retal che i ch'acul. 28Yix, we ix aj Israel winak chi iwalaxic, ile n-ta co'ono, n-ix ta sakil laj tak aj Israel winak 'uri we xa rumal iwalaxic. I retal 'antal chiwe, we xui che i ch'acul, n-are ta sakil laj retal 'uri chuwach i Dios. 29Jun, we lic aj Israel winak pu c'ux, lic sakil laj aj Israel 'uri. I retal chi lic 'o u chac che, are i retal 'antal che pa ranima. I retal chi 'o che u ch'acul, xa rumal i ujer 'atbal tzij 'antal che; xui-ri, i retal 'antal pa ranima, are u Tewal i Dios 'anawnak. Jun, we 'utz u c'ux chuwach i Dios, 'o na 'uri u 'ij rumal i Dios, n-xui ta cumal i winak 'o u 'ij.
ROMANOS 2